Serafim-Divejevo-kleaster

It **Serafim-Divejevo-kleaster**, offisjeel it **Kleaster fan de Hillige Trije-ienheid fan Serafim** (Russysk: Свято-Троицкий Серафимо-Дивеевский Монастырь; *Svjato Troitski Serafinmo-Diveevski monastyr*) is in otterdoks nonnekleaster yn Divejevo, in doarp by de Russyske stêd Sarov (oblast Nizjni Novgorod).

## De stiftster fan it kleaster

Aleksandra (Agafia Melgunov) wie de frou fan in rike lânbesitter út Rjazan. Nei't har man al jong ferstoar waard hja non ûnder de namme Aleksandra yn it Florivski-kleaster fan Kiëv. Dêr krige hja in fisioen fan 'e Mem fan God. Dy ferskining sei dat hja nei it Russyske noarden moast gean om dêr in kleaster te bouwen. Aleksandra gyng op reis en yn 'e omkriten fan 'e stêd Sarov naam hja it beslút om yn it doarp Divejevo út te rêsten. Dêr krige Aleksandra op 'e nij in fizioen fan 'e Mem Gods mei it boadskip dat dat it plak wie dêr't it kleaster boud wurde moast. Aleksandra ferkocht dêrnei al har besit en de opbringst brûkte hja om tsjerken te bouwen, wêrûnder ek de belangrykste tsjerke fan it al besteande kleaster fan Sarov. Neffens tsjûgen út dy tiid stie hja bekend as belêzen, hja wie op de hichte mei it kanonike rjocht fan 'e Tsjerke en tsjinstber oan oaren.

## De ûntwikkeling fan it kleaster
Aleksandra fêstige har mei in pear oare nonnen op it plak dat de Mem fan God oanwiisd hie. Tusken 1773 en 1780 begûnen hja mei de bou fan 'e earste tsjerke fan it kleaster, dy't oan 'e  ikoan fan 'e Mem-Gods-fan-Kazan wijd waard. Yn it jier 1789 waard de doe noch jonge hearremyt Serafim fan Sarov starets fan it kleaster. Yn itselde jier ferstoar Aleksandra. Hja waard troch Anastasia Kirillovna ferfongen en nei har dea waard it bestjoer fan 'e mienskip oernommen troch Ksenija Michajlovna. Hja bleau 43 jier yn it amt.

Mei de segen fan Serafim fan Sarov waard der yn 1826 in oare mienskip yn Divejevo oprjochte, de susters fan Kazan. Wylst de besteande nonnemienskip bestie út âldere froulju en widdo's wie dat in mienskip fan jonge fammen. Om yn harren ûnderhâld te foarsjen waard der lân beskikber steld en by in boarne in mûne boud. Dy boarne waard letter ferneamd nei Serafim. Under de lieding fan Elena Manturova waarden der by de Kazantsjerke nije tsjerken boud, de 'Tsjerke fan de Berte fan Kristus' (1829) en de 'Tsjerke fan de Berte fan de Mem Gods' (1830).

De beide mienskippen út 1760 en 1826 waarden yn 1842 byinoar foege. Under lieding fan Marija Oesjakov groeide it tal nonnen gau. De grutte Trije-ienheidskatedraal mei de klokketoer waard yn 'e jierren 1865-1875 boud en tusken 1907 en 1916 waard der wurke oan 'e bou fan 'e neobyzantynske Transfiguraasjekatedraal.

## It kleaster yn de Sovjet-tiid en dêrnei

Mei de Oktoberrevolúsje mochten de nonnen ynearsten yn it kleaster bliuwe, mar yn 1927 waard it kleaster sletten. Ferskate nonnen fûnen plak yn it Ferkundigingskleaster fan Мoerom, dêr't ek nonnen út oare kleasters nei útwykten. De reliken fan de hillige Serafim waard út it kleaster weihelle om útstald te wurden yn in Museum fan it Ateïsme. Dêrnei ferdwûnen de reliken foar in lange tiid. De Kazantsjerke waard yn 1937 sletten. Fersiken yn 1947 en 1951 om it kleaster op 'e nij te iepenjen waarden net ynskewiele. Yn 1950 waarden de klokketoer en de koepels fan 'e Kazantsjerke ferneatige.

Nei 1988 fûn it monastike libben wer in stadich begjin yn Divejevo. De Trije-ienheidskatedraal waard yn oktober 1989 oan 'e Russysk-Otterdokse Tsjerke oerdroegen. Yn 'e maitiid fan 1990 fûn yn oanwêzigens fan aartsbiskop Nikolaas foar de twadde kear de konsekraasje fan 'e Trije-ienheidskatedraal plak. De Hillige Synoade fan 'e Russysk-Otterdokske Tsjerke naam op 21 july 1991 it beslút om it hiele kleaster wer te iepenjen. In pear dagen letter kamen de reliken fan Serafim fan Sarov, wêrfan't tocht waard dat se ferlern gien wiene, mar dy't yn 'e Kazantsjerke fan Sint-Petersburch op 'e nij ûntdutsen waarden (yn 'e Sovjet-tiid tsjinne dy tsjerke as Museum foar it Ateïsme), werom nei it kleaster. It âldste gebou fan it kompleks, de Kazantsjerke, krige yn 1995 in plak op de federale monumintenlist.

Yn it jier 2000 waard de stiftster fan it kleaster, Aleksandra (Agafia Melgunov), en twa oare nonnen dy't libben yn Divejevo, Marija Miljoekova en Elena Mantoerova, as lokaal fereare hilligen hillich ferklearre. Yn 2003, yn it ramt fan it 100 jierrich jubileum fan 'e hillichferklearring fan Serafim fan Sarov, besochten patriarch Aleksius II en syn lettere opfolger Kyrill it kleaster. Sûnt 1989 waarden de tsjerken fan it kleaster restaurearre en op 'e nij yn gebrûk nommen.

Yn 2012 waard yn it eastlike diel fan it kompleks begûn mei de bou fan in tredde, folslein nije katedraal, dy't oan 'e Annunsiaasje wijd waard.

## Bouwurken (op it kleasterterrein)
* Trije-ienheidskatedraal (1848-1875)
* Transfiguraasjekatedraal (1907-1916)
* Kazantsjerke (1773-1780)
* Refektoarium mei oanslutend de Aleksander-Nevskitsjerke 
* Ferkundigingstsjerke (2012)

## Ofbylden

Ofbyld:Diveyevo Serafimo-Diveevsky MonasteryRefectory and Alexander Nevsky Church IMG 9606 1725.jpg|Refektoarium mei de Aleksander Nevskitsjerke.
Ofbyld:Diveevo3.JPG|Aleksander Nevskitsjerke.
Ofbyld:Больничная церковь - panoramio.jpg|Hospitaaltsjerke.
Ofbyld:Благовещенский собор при монастыре.jpg|Ferkundigingstsjerke.
Ofbyld:Дивеево. Колокольный корпус1.jpg|Klokketoer